Dregið verður í riðla fyrir heimsmeistaramót karla í handbolta þann 2. júlí í Póllandi. Ísland verður í efsta styrkleikaflokki þegar dregið verður.
Ísland tryggði sér í gær sæti á HM 2023 í Svíþjóð og Póllandi með átta marka sigri á Austurríki í seinni umspilsleik liðanna um laust sæti á HM. Samtals vann Ísland einvígi sitt við Austurríki með tólf marka mun. 32 lið munu keppa á HM og verður þeim skipað í átta fjögurra liða riðla. Ísland verður í efsta styrkleikaflokki og sleppur þar með við í riðlakeppninni að spila við Dani, Svía, Spánverja, Frakka, Norðmenn, Þjóðverja og besta lið Afríku sem enn er óvíst hvert verður. Allt lítur út fyrir að Íslandi verði þó plantað fyrirfram í riðilinn sem mun spila í Kristianstad í Svíþjóð. Þrjú efstu liðin í hverjum riðli komast svo í milliriðlakeppni mótsins. Tvö efstu lið milliriðlanna fara í 8-liða úrslit sem hlýtur að vera takmark Íslands. Heimsmeistararnir fá nefnilega beinan þátttökurétt á Ólympíuleikana í París 2024 og liðin í öðru til sjöunda sæti fá sæti í forkeppni Ólympíuleikanna. Þegar Guðmundur Guðmundsson landsliðsþjálfari framlengdi samning sinn við HSÍ til sumarsins 2024 var jafnframt greint frá því að stefnan væri sett inn á Parísarleikana sumarið 2024. Karlalandsliðið okkar í handbolta kemur ekki saman næst fyrr en í október. Þá hefst undankeppni EM 2024. Ísland spilar við Ísrael heima og við Eistland úti í EM undankeppninni um miðjan október.
Næstu handboltalandsleikir Íslands eru hins vegar hjá kvennalandsliðinu og það í vikunni sem nú er hafin. Íslenska kvennalandsliðið kom saman til æfinga fyrir helgi og framundan eru síðustu tveir leikir liðsins í undankeppni EM sem haldið verður í nóvember í Slóveníu, Norður-Makedóníu og Svartfjallalandi. Ísland mætir Svíum á Ásvöllum á miðvikudagskvöld. Lokaleikurinn verður svo við Serba í borginni Zrenianin í Serbíu næsta laugardag. Næsta víst er að Svíar komist á EM, og því verður leikur Serbíu og Íslands um næstu helgi úrslitaleikur um hvort liðið fylgir Svíum á EM. 10 ár eru síðan íslenska kvennalandsliðið komst síðast á stórmót.

Íslenska karlalandsliðið í handbolta verður í efsta styrkleikaflokki þegar dregið verður í riðla fyrir HM. Kvennalandsliðið í handbolta á þó sviðið í vikunni þegar kemur í ljós hvort liðið komist á EM sem verður í lok árs.